Sascha Faxe (ALT), 2025-05-27:
Tak, formand.
For en god ordens skyld vil jeg sige, at jeg ikke kunne nå både at stille spørgsmål og komme op og tale, så jeg vil også udtrykke min opbakning til hr. Martin Lidegaard i forhold til forslaget.
Først og fremmest tak til alle forslagsstillerne for et sobert og vigtigt borgerforslag, og tak til alle jer, der har skrevet under på forslaget.
Vi stod her ikke i dag, hvis det ikke var for det, I har gjort og skabt sammen.
Der er øjeblikke i politik, hvor man ikke kan gemme sig bag teknikaliteter, samarbejdsaftaler eller diplomatiske hensyn.
Det her er et af de øjeblikke.
Over 50.000 mennesker er døde i Gaza: børn, mødre, læger, lærere, nødhjælpsarbejdere og journalister.
Det var alle sammen mennesker, der aldrig bar våben.
Det egentlige tal er måske fem gange højere.
92 pct. af bygningerne er ødelagt, og det er sådan ret vildt at tænke, at kun er 8 pct. der ikke er.
92 pct. af bygningerne er ødelagte.
Vi er for længst ude over grænsen for et rimeligt selvforsvar og retten til at forsvare sig selv.
Vi har hørt israelske politikere omtale palæstinensere som undermennesker.
Vi har set israelsk militær fejre og feste i Gaza på ruinerne af palæstinensernes smadrede liv.
Vi hører Israels regering i helt utilslørede vendinger sige, at de vil rydde størstedelen af Gaza.
Det er en forbrydelse mod menneskeheden.
Vi ser igen og igen, hvordan det israelske militær destruerer nødhjælp for at få palæstinensere til at sulte – sulte ihjel.
Og sult er ifølge Genèvekonventionen at betragte som en krigsforbrydelse.
Det er simpelt hen rendyrket ondskab og dybt forkasteligt.
Og midt i alt det her angriber israelske kampfly igen og igen, ofte med danske komponenter i flyet, et folk helt uden flugtvej.
Der er dokumentation for, at danskudstyrede fly sågar har deltaget i angrebene i de humanitære zoner.
I Danmark siger vi, at vi støtter folkeretten, og at vi tror på menneskerettighederne.
Vi står skulder ved skulder med ICC og ICJ.
Men hvad betyder det, hvis vi samtidig tillader våbeneksport til en krig, som er i strid med international humanitær ret og almindelig menneskelig fornemmelse for proportioner?
Det er indbegrebet af dobbelte standarder.
Det er dobbelte standarder, der dagligt koster menneskeliv, og dobbelte standarder, der undergraver den retsbaserede verdensorden, vi har knoklet for som samfund, både i Danmark og som verdenssamfund, at opbygge og styrke.
Når verden ser os i Danmark og i Vesten handle på den her måde, vender de os ryggen, når vi taler om demokrati og frihed.
Vi må stoppe med at handle dobbeltmoralsk og hyklerisk, hvis vi skal skabe den fred og stabilitet, vi taler om.
Selv om det er pænt og nydeligt, er det simpelt hen ikke nok at sige, at vi er bekymrede, og at det ser forfærdeligt ud.
For neutralitet i mødet med uretfærdighed er ikke neutralitet – det er stillingtagen, og det er accept.
Inden for folkeretten har vi pligt til at handle, også selv om det skulle stride mod politisk observans eller egne hensyn.
Borgerforslaget viser os et handlingsrum, som leder os til vores forpligtelser, og som faktisk gør det muligt for Danmark som land at handle.
Alternativet har igen og igen krævet et stop for indirekte våbeneksport til Israel.
Vi har peget på det problematiske i aftaler om våben i forhold til Elbitsystemerne, våben, som i øvrigt bliver testet i Gaza, før de skal sælges til verden.
Og vi har klart sagt: Danmark skal ikke være en brik i den slags krigsindustri.
Vi skal ikke bidrage økonomisk eller militært til forbrydelser mod menneskeheden.
Vi skal ikke bidrage til folkemord.
I Alternativet er vi taknemmelige for, at mere end 50.000 borgere har taget sagen i egne hænder og insisteret på, at Folketinget skal tage stilling.
Det her borgerforslag handler ikke om politik som sædvanlig.
Det handler om værdighed, medmenneskelighed og helt basal menneskelighed.
Alternativet bakker varmt op om borgerforslaget, og vi håber, at et flertal vil vise sig, og at Danmark tør sige fra, når det gælder, og så må finde veje til at navigere i det, det medfører.